同年兄袁思正江行相遇既别寓詩寄懐
作者：孔武仲
朝代：宋

paragraphs: 楚水緑涵天，羣山靄而秀。
君行當何之，我謁慚已後。
輕舟翻然來，喜氣瀉襟袖。
問知道途遠，驚我形容瘦。
駸駸光景馳，暮夜逐清晝。
嵩衡猶可秃，鬚鬢豈長茂。
惟其寸心在，皎日經宇宙。
持蓀可相慰，不必傾醇酎。
君家多冠冕，煜煜五公胄。
聲華滿天都，名字在英彀。
登科况肩隨，兩紀詞塲舊。
誰云班荆樂，却歎掺袪驟。
荆民日安堵，漢政多寛宥。
飲酒祝無何，千篇遲歸奏。